Nos magister Guillelmus de Clamere, canonicus et officialis Eduensis, notum facimus universis presentibus et futuris quod Billardus dictus de Postella de Edua in nostra propter hoc presentia constitutus, vendidit magistro Radulpho d’Issi, archipresbitero Corbigniacensi, pro viginti et sex libris Divionensium nunc currentium quadraginta solidos Divionensium annui redditus a dicto Billardo eidem magistro Radulpho assessos super domum ipsius Billardi coherentem ochie defuncti Guillelmi Forestier, et super virgultum ipsius Billardi, desuper ecclesiam Sancte Anastasie sitam, et super fundum ipsius virgulti, quod virgultum situm est prope terram Regnaudi dicti de Claustro de Edua et prope terram que est Bernardi Aiccort, et super appenditias et pertinentias dicte domus et dicti virgulti, quas viginti sex libras predictas dictus Billardus recognovit se a dicto magistro Radulpho recepisse et habuisse in pecunia numerata, quos quadraginta solidos et ea super que ipsi quadraginta solidi sunt assessi, prout superius est expressum, dictus Billardus tenetur per fidem suam super hoc coram nobis corporaliter prestitam dicto magistro Radulpho vel ejus mandato contra omnes super se et super omnia bona sua pacifice et efficaciter garantire et defendere, quam venditionem et assessionem laudaverunt pariter et concesserunt coram nobis Aaliz uxor ipsius Billardi, Sadetus et Humbertus, fratres, filii ipsius Billardi: promiserunt etiam tam dictus Billardus quam dicti fratres et dicta Aaliz, etc., quos quadraginta solidos predictos dictus Billardus vel heredes sui seu possessor dicte domus et dicti virgulti qui pro tempore fuerint tenentur reddere dicto magistro Radulpho vel ejus mandato singulis annis sabbato in descensu Bifracti, et si ipsa die sabbati non solverentur, in crastino ipsius diei sabbati dictus Billardus vel heredes sui seu possessor dicte domus et dicti virgulti tenerentur eidem magistro Radulpho vel ejus mandato in septem solidis Divionensium pro emenda, quos idem magister Radulphus, vel ejus mandatum, haberet si vellet, et nichilominus dictus Radulphus vel ejus mandatum se teneret ad dictam domum et ad dictum virgultum et ad fundum ipsius virgulti et ad appenditias et pertinentias ipsorum domus et virgulti pro dictis quadraginta solidis donec eidem magistro vel ejus mandato solverentur, que omnia predicta laudaverunt pariter et concesserunt coram nobis dominus Guillelmus, presbiter, curatus ecclesie Beate Marie Eduensis, de cujus censiva dicta domus movere dicitur, et dominus Galterus, presbiter, curatus ecclesie Sancti Andree Eduensis, de cujus censiva dictum virgultum cum ejus fondo movere dicitur. In cujus testimonium, ad preces et instantiam dictorum Billardi et ejus uxoris et filiorum ipsius Billardi predictorum et presbiterorum jam dictorum, presentibus litteris sigillum curie Eduensis apposuimus. Actum anno Domini Mº CCº Lº septimo, mense octobris.